مارچ ءِ هشتمی روچ (جنینانی جهانی روچ)
 بلوچ جنین زهگ و جنین آدماں ، مبارک بات!
 نود انت بهار ءِ موسم ، رنگانی کشت و کار
 پلانى زیب و رنگ ءَ ،سیریگ بیت بهار
 بیا بیا که ترڈ و ناز انت ، آسکاں هم هزار
 پلیں په ماهل ءِ زات ،مات و جن و گهار
بیا بیا که عید انت مرچی، کلیں جهان ءِ زال
 دیوان کتگ هزاراں ، دیوان ءِ گپ و گال
 شیریں زال و بول انت ، پوه انت و جهدکار
 بے دَروَر انت ماں جهد ءَ، داتگ جهان ءَ هال
زالانی مرچی عید انت ، نودانی کهکری
 جَمٌر په چاپ و ناچ انت ، اِستین ءَ انگرى
 بیا بیا مبارکیں روچ ، گوریچ پد شُتگ
 سوبیں به بنت گلیں مات، دردانگیں پرى
رنگ انت بهار ءِ بیرک ، آباتى ءِ نشان
 بے زیب و رنگ ءَ بنت گار ، آزاتی و جهان
 بودیں دل ءَ هزار ساچ ،بالیں سَد اُمیت
 جهد ءِ بهار کاریت ،شهدانی کلکشان
دهتانی مرچی ناز انت ، بال انت گَل ءَ گوں کاڑ
 دیوان وت ٹهین انت ،دَؤر اش چو زُرتگ واڑ
 پساں گوں کوپگ انت و ، براتاں و جود و چکاں
 لوٹنت که یک جهان بات، انسان و وشى بنت جاڑ
بیا بیا که مارچ ءِ هشت انت، پلاں وا کندتگ
 دنیا په رنگ و زیب انت ، ڈکالى پد شتگ
 پگرانی راه روک انت ، نوکیں پل و دَؤر
 زالاں به بیت مبارک ،عیدے که پلتگ
کریم بلوچ _ تهل